b'\n_START_ARTICLE_\nFerdinand 3. af Toscana\n_START_SECTION_\nBiografi\n_START_PARAGRAPH_\nFerdinand blev f\xc3\xb8dt den 6. maj 1769 i Firenze, hovedstaden i Toscana, som det tredje barn og anden s\xc3\xb8n af den dav\xc3\xa6rende Storhertug Peter Leopold af Toscana i hans \xc3\xa6gteskab med Infantinde Maria Ludovika af Spanien, datter af kong Karl 3. af Spanien._NEWLINE_Hans far var en yngre s\xc3\xb8n af Maria Theresia af \xc3\x98strig og den Tysk-romerske kejser Frans 1. Stefan. Leopold havde ved faderens d\xc3\xb8d i 1765 arvet storhertugd\xc3\xb8mmet Toscana, som han regerede, indtil han i 1790 blev Tysk-romersk kejser som Leopold 2. ved storebroderen kejser Josef 2.s d\xc3\xb8d._NEWLINE_Ferdinand voksede op med sine mange s\xc3\xb8skende ved faderens hof i Toscana._NEWLINE_Ferdinand overtog regeringen i storhertugd\xc3\xb8mmet Toscana, da faderen blev valgt til kejser i 1790. Han blev fordrevet af franskm\xc3\xa6ndene i 1799 og afsat i 1801. I 1803 blev han i stedet udn\xc3\xa6vnt til kurfyrste af Salzburg, og i 1806 blev han udn\xc3\xa6vnt til storhertug af W\xc3\xbcrzburg. I 1814 blev han genindsat som storhertug af Toscana, hvor han d\xc3\xb8de i 1824.\n_START_SECTION_\n\xc3\x86gteskab\n_START_PARAGRAPH_\nFerdinand blev gift f\xc3\xb8rste gang per stedfortr\xc3\xa6der den 15. august 1790 i Napoli med prinsesse Louise af Napoli og Sicilien (1773-1802), datter af kong Ferdinand 1. af Begge Sicilier. Vielsen blev bekr\xc3\xa6ftet med deltagelse af brudgommen selv den 19. september 1790 i Wien. De fik 5 b\xc3\xb8rn._NEWLINE_Han blev gift anden gang den 6. maj 1821 i Firenze med prinsesse Maria Ferdinanda af Sachsen (1796-1865), datter af arveprins Maximilian af Sachsen. De fik ingen b\xc3\xb8rn.'